Rosetta-ruimtetuig - Wikipedia
Foto van komeet 67P/Churyumov-Gerasimenko, soos op 8 Augustus 2014 deur Rosetta afgeneem
Trajek van die Rosetta-ruimtetuig
Die Rosetta-ruimtetuig is 'n ruimtetuig van die Europese Ruimteagentskap. Dit is op 2 Maart 2004 gelanseer met die doel om ná 'n 10 jaar lange reis die komeet 67P/Churyumov-Gerasimenko te bereik, daarom te wentel en 'n snuffeltuig te ontkoppel om daarop te land. Op 6 Augustus 2014 het die Rosetta, nadat dit 6,4 miljard kilometer afgelê het, uiteindelik sy bestemming bereik. In die proses het dit verskeie kere by die Aarde en Mars verbygeskuur om deur die slingervel-metode te versnel, sodat dit 'n snelheid soortgelyk aan die komeet s'n kon bereik.
Die Rosetta se landingstuig, Philae, het op 9 November 2014 op die komeet neergestryk. Dit was 'n historiese gebeurtenis aangesien dit die eerste tuig is wat op 'n komeet geland het. Die Philae het twee spronge uitgevoer en die oppervlak dus drie keer in die proses getref. Die eerste sprong was 'n yslike sowat een kilometer hoog, want die komeet se aantrekkingskrag is so gering dat dit nie veel kos om daaraan te ontsnap nie. 
Gou was daar egter probleme toe besef is dat die Philae hom ná sy spronge op 'n plek onder 'n krans (of iewers) bevind waar daar bedroef min sonlig kom om sy batterye te herlaai. Daar is gewag om te kyk of die probleem op 'n manier omseil of te bowe gekom sou kon word. Die vooruitsigte het nie baie belowend gelyk nie, hoewel die klein snuffelaar net ná sy landing nog 'n stroom